කොවිඩ් වසංගතයට ජාති, ආගම්, කුලමල භේද නැහැ.මෙරට සුවිශේෂ සංස්කෘතියක් පවත්වාගෙන යන අහිකුණ්ඨික ජනතාවට ද කොවිඩ් වෛරසයේ අවදානම එලෙසින්ම පවතිනවා.මේ වැලිකන්ද - සෙවනපිටිය තෙළිඟු ගම්මානයේ වැසියන් කොවිඩ් තත්ත්වය හමුවේ පීඩාවට පත්ව ඇති ආකාරය පිළිබඳවයි.මේ පොළොන්නරුව - වැලිකන්ද - සෙවනපිටිය තෙළිගු ගම්මානයේ ජීවත් වන අහිකුණ්ඨික ජනතාවයි.ඔවුන් මේ දිනවල උග්‍ර ආහාර හිඟයකට මුහුණ පා සිටිනවා.පවුල් 24ක් පමණ ජීවත් වන මේ ගම්මානයේ ජනතාවට කොවිඩ් වසංගතයත් සමඟ තම රැකියා සිදුකරගෙන යාමට නොහැකි තත්ත්වයකුයි උදා වී ඇත්තේ.රජයෙන් ලබාදෙන රුපියල් 5000 දීමනාව මෙවර ඔවුන්ට ලැබී නැහැ.ආහාරයට යමක් ඉල්ලා අසල පිහිටි ගම්මානවලට ගියද ගම්වැසියන් තමන්ව එළවා දමන බව ඔවුන් පැවසුවේ කඳුලු පිරි දෙනෙතින්.කුඩා දරුවන් 20 දෙනෙකු පමණ ජීවත් වන මෙම ගම්මානයේ ද අඩුපාඩු රැසක් පවතිනවා.ඒ සඳහා කිසිදු බලධාරියෙකුගේ ඇස නොගැටීම කනගාටුවට කරුණක්.